Xander Bylsma: Bekentenis, uitwysings voorlopig toegelaatXander Bylsma voorheen in die hof. (Foto: Tania Heyns/Maroela Media) Xander Bylsma (20) se bekentenis en uitwysings wat hy destyds ná die moord op Sharnelle Hough (17) en haar boesemvriendin Marna Engelbrecht (16) gemaak het, is vandeesweek voorlopig toegelaat. Bylsma het Donderdag weer in die hooggeregshof in Mmabatho verskyn waar regter Ronald Hendricks sy uitspraak in die binneverhoor gelewer het. Conrad Bester, Bylsma se prokureur, het aan Maroela Media gesê Hendricks het beslis dat die twee verklarings wat Bylsma verlede jaar kort ná die moorde aan die polisie gemaak het asook die uitwysings wat hy op die moordtoneel gedoen het, voorlopig toegelaat sal word. Bester het beklemtoon dat dit slegs voorlopig is en dus nie finaal nie. Die saak sal vanaf 25 November tot 6 Desember weer voortgesit word wanneer die staat sal voortgaan om sy getuienis in die hoofverhoor te hervat. Die binneverhoor is nou afgehandel. Maroela Media het vroeër berig Bylsma hou vol hy is destyds gedreig en aangesê om die bekentenis te maak en dat hy onskuldig is. Bylsma bly in aanhouding. Sharnelle Hough (17), links, en Marna Engelbrecht (16). Foto: Via Facebook Sharnelle en Marna, albei gr. 11-leerders aan Hoërskool Stella, is op 25 Mei verlede jaar dood in hul skoolkoshuis aangetref. Sharnelle se liggaam is aangetref waar sy aan ŉ nylontou aan die trapreling gehang het. Marna se liggaam is kort daarna in die badkamer aangetref. Sy is moontlik verwurg en daar was ŉ handsakband om haar nek.